Артабан Эльмира менән Ғәлимдең араһы һалҡын ҡышҡы сыуаҡ көндө хәтерләтте. Ҡояш яҡтырта, ә үҙе һыуыҡ. Эльмира бер нисек тә үҙенә яҡын ебәрмәй, әйтерһең, шаршау менән ҡоролоп, бикләнеп алған. Башҡортостан тәржемәсеһе менән яңғыҙ ҡалып, бер-ике һүҙ менән булһа ла аралашып булмай. Әйткәндәй, штатта тәржемәсе ҡалдырыу ихтыяжын Ғәлим үҙе раҫланы. Ҡытайҙан килгән документтарҙы тәржемәләүҙе тулыһынса Эльмира Рифовнаға йөкмәне. Шулай рәсми өндәшергә тейеш ине ул хәҙер үҙенең тәүге мөхәббәтенә.